text: 12 студзеня, у нядзелю, у Міёрах у царкве Палажэння Рызы Прасвятой Багародзіцы ў Влахерне адбылося архіерэйскае богаслужэнне, пасля якога архіепіскап Полацкі і Глыбоцкі Феадосій уручыў Граматы і падарункі старшыні райвыканкама І. В. Кузняцову і яго намесніку В. А. Бялько, дырэктару УП ЖКГ У. І. Мяцеліцу, прадстаўнікам сястрынства і шэрагу прыхаджан і грамадскіх актывістаў за аказанне дапамогі ў арганізацыі і правядзенні рамонту храма.
  За значны ўклад у духоўнае адраджэнне грамадства, маральнае выхаванне падрастаючага пакалення, за старанне і праяўленую ініцыятыву па правядзенні рэканструкцыі царквы ў райцэнтры І. В. Кузняцоў уручыў Ганаровую грамату райвыканкама настаяцелю царквы, протаіерэю Віктару Андрэевічу Вабішчэвічу. Благачынны Міёрскай акругі ў сваю чаргу шчыра падзякаваў усім, хто зрабіў пэўны ўклад у агульную добрую справу. Да таго ж, ад імя прыхаджан ён шчыра павіншаваў Уладыку Феадосія з нядаўнім 70-годдзем і ўручыў яму на памяць карціну з выявай Міёрскай царквы, намаляваную мясцовым мастаком.
  У суботу 4 студзеня ў трынаццаты раз Міёры прывіталі гасцей на традыцыйным конкурсе каляднай песні "Зорка Бэтлеему". Усялякая добрая справа пачынаецца з малітвы, і на гэты раз а восьмай гадзіне раніцы адбылася святая імша ў касцёле Унебаўзяцця Найсвяцейшай Панны Марыі. Непасрэдна конкурс праходзіў у РДК. На адкрыцці усіх прысутных прывітаў ксёндз-пробашч і дэкан Міёрскага дэканату Крыштаф Міянкіна.
  Было прадстаўлена журы. Адпаведна жараб'ёўкі выступалі артысты парафій у наступным парадку: Наваполацк, Браслаў, Паставы, Ахрэмаўцы і Міёры. Гучалі спевы на рускай і польскай мовах, але пераважна на беларускай. Выконваліся сольна, інструментальна і гуртамі.
  Пакуль журы падводзіла вынікі, міні-канцэрт прадставіў каталіцкі гурт з Мінска "Laudans" (што ў перакладзе з ла-цінскай мовы азначае "той, хто славіць", у дадзеным выпадку — Бога), пад кіраўніцтвам Андрэя Лугіна.
  Старшыня журы ксёндз Вячаслаў Пялінак агучыў вынікі. У намінацыі "сольнае выкананне" лепшай была прызнана Дзіяна Гуйдо з Наваполацка, другое месца заняла Паліна Валеўка з міёрскай парафіі, а трэцяе — Юлія Ожаль з Пастаў. Звычайна на міёрскай сцэне выступала ў інструментальным жанры трыа хлопчыкаў, аднак цяпер яны не маюць магчымасці часта збірацца на рэпетыцыі, бо некаторыя сталі студэнтамі і раз'ехаліся па гарадах. У гэтым сезоне ў складзе трыа ўпершыню выступілі дзяўчынкі — Юлія Трубіла, Вікторыя Гайдзель і Валерыя Фурс. Дзяўчаты атрымалі ўзнагароду за выкананую кампазіцыю.
  Гурты журы вырашыла вылучыць па ўзросце ў дзвюх катэгорыях — дзіцячая і юнацкая. Так, другое месца занялі дзіцячы гурт з Браслава і юнацкі з Ахрэмаўцаў, а першае — дзіцячы з Наваполацка і юнацкі з Міёр, у склад апошняга ўваходзілі Яўгенія Баговіч і Павел Касевіч (дуэт), Андрэй Ражанскі (ударныя), Дзмітрый Ляшук (гітара) і Вадзім Грыгор'еў (клавішы). Усім пераможцам і прызёрам конкурсу ўручаны дыпломы і каштоўныя падарункі. Аднак дзеці не за гэтым прыехалі ў Міёры, а для таго, каб падзяліцца талентам праслаўлення Бога і нараджэння Езуса ў спевах з іншымі вернікамі. І гэта ім удалося. Настрой як у канкурсантаў, так і ў гледачоў панаваў святочны.
  Напрыканцы ўсе прысутныя ў малітве падзякавалі Пану Богу за сустрэчу і атрымалі ад ксяндза-пробашча мясцовай парафіі Крыштафа Міянкіны бласлаўленне на дарогу.
  28 снежня адбылося ўрачыстае асвячэнне адрамантаванай царквы ў Міёрах. З гэтай нагоды сюды сабраліся вернікі, госці, шматлікія жыхары не толькі з райцэнтра, а і па-за яго межаў.
  Агульнымі намаганнямі ўдыхнулі Божаму храму новае жыццё. Зроблена шмат. Заменены не толькі вокны і дзверы, а нават дах, на якім зіхацяць пазалотай новыя купалы. Дах цяпер з блакітнай чарапіцы, бо гэта колер Багародзіцы.